## Naputak za umjeravanje radnih etalona - manometara, vakuumometara, manovakuumometara i mjernih pretvornika tlaka

### NN 11/2006 (30.1.2006.), Naputak za umjeravanje radnih etalona - manometara, vakuumometara, manovakuumometara i mjernih pretvornika tlaka

# DRŽAVNI ZAVOD ZA MJERITELJSTVO

**290**

Temeljem članka 17. Zakona o sustavu državne
uprave (»Narodne novine«, br. 190/03 – pročišćeni
tekst), vezano uz članak 28. Zakona o mjeriteljstvu (»Narodne novine«, br. 163/03), ravnatelj Državnog zavoda za mjeriteljstvo
donosi

## NAPUTAK

### ZA UMJERAVANJE RADNIH ETALONA – MANOMETARA, VAKUUMOMETARA, MANOVAKUUMOMETARA I MJERNIH PRETVORNIKA TLAKA

I.

Naputkom se propisuje način umjeravanja radnih
etalona – mjerila tlaka za ispitivanje manometara, vakuumometara,
manovakuumometara (mehaničkih ili elektronskih mjernih
pretvornika), manometara za gume i tlakomjera za krvni tlak.

Mjerni pretvornici obuhvaćeni ovim Naputkom
moraju imati ugrađeni pokazivač mjerenog tlaka.

Radni etaloni se umjeravaju
usporednom metodom.

Naputkom se propisuje sam postupak umjeravanja,
oprema za umjeravanje i mjerne nesigurnosti.

II.

Za umjeravanje se mogu koristiti tlačne vage,
mehanička mjerila tlaka ili mjerni pretvornici.

Mjerna nesigurnost etalonskog mjerila mora biti
najmanje dva puta manja od mjerne nesigurnosti umjeravanog
mjerila.

III.

Postupak umjeravanja radnih etalona izvodi se
kako slijedi:

a) umjeravani radni
etalon priključiti na sekundarni;

b) zadavati tlak sekundarnog etalona s porastom
tlaka u vrijednostima glavnih podjela radnog etalona i očitavati vrijednosti na
radnom etalonu;

c) prijeći gornju granicu mjernog područja
radnog etalona i ponoviti mjerenje na istim točkama sa snižavanjem vrijednosti narinutog tlaka;

d) točke b) i c) ponoviti 3 puta;

e) izračunati apsolutnu vrijednost maksimalnog
odstupanja za svaku mjernu točku od vrijednosti narinutog
tlaka;

f) izračunati apsolutnu vrijednost najveće
razlike mjerenih tlakova kroz 6 mjerenja za svaku mjernu točku.

IV.

Umjeravano mjerilo se prihvaća za
radni etalon tlaka s mjernom nesigurnosti koja odgovara naznačenoj klasi
mjerila ako vrijedi:

a) maksimalno odstupanje mjerene vrijednosti od
postavljene za svaku mjernu točku iznosi manje ili jednako od polovine
dopuštene pogreške određene klasom mjerila, a umjeravano
je etalonom čija mjerna nesigurnost je jednaka ili manja od jedne petine
maksimalno dopuštene pogreške umjeravanog mjerila;

ili

zbroj maksimalnog odstupanja mjerene vrijednosti
od postav­ljene i mjerne nesigurnosti sekundarnog
etalona za svaku mjernu točku iznosi manje ili jednako od polovine dopuštene
pogreške određene klasom mjerila, a umjeravano je
etalonom čija je mjerna nesigurnost veća od jedne petine maksimalno dopuštene
pogreške umjeravanog mjerila;

b) varijacija (razlika mjerenja) tlaka za svaku
mjernu točku iznosi manje ili jednako od polovine dopuštene pogreške određene
klasom mjerila.

V.

Kod etalona za ispitivanje tlakomjera za krvni
tlak primjenjuju se sljedeći pokazatelji:

a) elektronski kalibratori
– radni etaloni koji imaju najmanji podjeljak 1 mmHg
(ili 0,1 kPa) umjeravaju se
s etalonom čiji zbroj apsolutne vrijednosti odstupanja od nazivne vrijednosti
tlaka i mjerne nesigurnosti nije veći od 0,2 mmHg (ili 0,02 kPa);

b) odstupanje od nazivne vrijednosti tlaka
pojedine točke ispitivanja za više od jednog podjeljka
mjerne ljestvice ne smije biti za promjene tlaka sekundarnog etalona od 0,6
mmHg (ili 0,06 kPa);

c) varijacije pokazivanja za pojedinu točku mogu
biti maksimalno jedan podjeljak mjerne ljestvice.

VI.

Ovaj Naputak stupa na snagu danom objave u
»Narodnim novinama«.

Klasa: 011-02/06-07/7

Urbroj: 558-06/14-06-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Naputak, NN 11/2006-290